Talsmaður Alþjóðagjaldeyrissjóðsins sagði í dag að sjóðurinn ætti von á því að gríska ríkið myndi standa skil á 1,5 milljarða evra afborgun af láni sjóðsins fyrir 30. júní næstkomandi . Allt tal um greiðslufall er „ getgátur , vegna þess að við eigum von á því að afborgunin verði greidd 30. júní og það er það sem grísk stjórnvöld hafa opinberlega sagt , “ sagði talsmaðurinn , Gerry Rice , við fjölmiðla í dag . Hann sagði það heldur ekki rétt að sjóðurinn hefði hafnað með öllu nýjustu aðhaldstillögum Grikkja til lausnar á skuldavanda landsins . Sjóðurinn myndi leitast við að ná málamiðlun milli sín og grískra stjórnvalda . Hann bætti auk þess við að alþjóðlegu lánardrottnarnir , Alþjóðagjaldeyrissjóðurinn , Evrópski seðlabankinn og framkvæmdastjórn Evrópusambandsins , væru „ allir á sömu línu “ . Grikkir þurfa að fá næstu útborgun af neyðarlánum frá lánardrottnum sínum til þess að geta greitt Alþjóðagjaldeyrissjóðnum 1,5 milljarða evra afborgun 30. júní . Það geta þeir hins vegar ekki gert nema þeir komist að samkomulagi við lánardrottnana um tillögur til að bæta fjárhagsstöðu gríska ríkisins . Fjármálaráðherrar evruríkjanna funduðu um málið í dag en fundinum lauk án niðurstöðu . Búist er við að þeir komi aftur saman um helgina .